LAOAG CITY – Dinayaw ni Gov Imee Marcos ti naiwayat a boodle fight kas culminating activity iti makabulan a selebrasyun ti Pamulinawen Festival iti ciudad ti Laoag idi rabii.
Nakipagpaset met ti gobernador iti boodle fight no sadino a namnamaen na a magun-odan ti Laoag ti record a kaatiddogan a boodle fight iti intero a lubong ken bigbigen ti Guinness World Record.
Balligi a nai-record ti 4.858 kilometers nga kaatiddog ti boodle fight kalpasan ti inwayat dagiti pannakabagi ti Guinness World Record a panagrukod.
Umabot ti nasurok a sangapulo ribu a tattao ti nakipagpaset iti pinnanganan kadagiti naisagana a putahe kas ti pinakbet ken igado karaman ti inapuy.
Immunan nga inbatad ni Mr Monching Formantes, public information officer ti city government nga kada barangay ditoy ciudad ket nangisagana ti 33 kilos nga igado, 33 kilos nga pinakbet ken 25 kilos nga inapuy.
Malaksid kadagiti 80 a barangay ditoy ciudad ken nangisagana met ti sumagmamano a non government organizations, pagadalan ken ahensiya ti gobyerno.
Ti kada participant ket naikkan ti 50 meters nga espasyu nga nakaiplastaran dagiti agkakadakkel a lamisaan a naaramid manipud iti kawayan nga naparabawan ti bulong ti saba ken ditoy a naipan met dagiti naisagana a putahe.
Napalaus ti panagyaman ni Mayor Chevylle Fariñas iti inpakita a panagkaykaysa dagiti taga Laoag.
Nagyaman met ti mayor kadagiti bisita, turista ken balikbayan a nakipagpaset iti nasao a boodle fight.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn